b'\n_START_ARTICLE_\nGary Neville\n_START_SECTION_\nKariera\n_START_PARAGRAPH_\nNogometno pot je Gary Neville za\xc4\x8del v \xc5\xa1oli za mlade nogometa\xc5\xa1e v Manchestru, kjer je igral v mladinski vrsti med letoma 1991 in 1993, ko je s klubom Manchester United podpisal prvo profesionalno pogodbo. Za\xc2\xa0\xc2\xbbrde\xc4\x8de vrage\xc2\xab\xc2\xa0je prvi\xc4\x8d nastopil \xc5\xbee pred podpisom pogodbe, in sicer na Pokalu UEFA, septembra 1992 proti klubu Torpedo iz Moskve._NEWLINE_V prvi postavi je dobil mesto v sezoni 1994/1995, ko je na mestu prostega branilca zamenjal po\xc5\xa1kodovanega Paula Parkerja. Na istem polo\xc5\xbeaju je igral tudi v naslednji sezoni. Gary Neville je lahko igral na polo\xc5\xbeaju desnega, sredinskega in prostega branilca._NEWLINE_Prvi nastop za reprezentanco Anglije je dobil na prijateljski tekmi proti Japonski leta 1995, kot najmlaj\xc5\xa1i igralec do tedaj pa je bil izbran tudi za nastop na evropskem prvenstvu leta 1996. Na tem prvenstvu je igral na vseh tekmah, razen v polfinalu, ki ga je moral izpustiti zaradi prepovedi igranja na eni tekmi, kar je bila posledica rde\xc4\x8dega kartona, ki ga je dobil na tekmi v \xc4\x8detrtfinalu. V reprezentanci je igral na polo\xc5\xbeaju desnega branilca._NEWLINE_Na svetovnem prvenstvu leta 2002 ni nastopil zaradi po\xc5\xa1kodbe stopala._NEWLINE_S svojim edinim klubom, Manchester Unitedom, je leta 2004 podalj\xc5\xa1al pogodbo za \xc5\xa1tiri leta. Po odhodu dolgoletnega kapetana kluba, Roya Keana je Gary Neville decembra 2005 postal novi kapetan Manchestra, za katerega je do marca 2006 zbral 500 nastopov, dodatnih 79 tekem pa je odigral za reprezentanco Anglije. Gary Neville je igral za Manchester United do sezone 2011. V njegovih zadnjih dveh sezonah so ga pestile po\xc5\xa1kodbe, poleg tega se je za\xc4\x8del tudi uveljavljati mlaj\xc5\xa1i bo\xc4\x8dni branilski par dvoj\xc4\x8dkov Fabio-Rafael. 24. maja 2011 je Gary Neville odigral poslovilno tekmo proti Juventusu. V njegovo \xc4\x8dast so barve Uniteda ponovno zastopali tudi njegovi nekdanji soigralci v rde\xc4\x8dem dresu (David Beckham, Nicky Butt, Phil Neville...)_NEWLINE_Glavne odlike biv\xc5\xa1ega igralca Manchester Uniteda so bile \xc4\x8dvrsta in zanesljiva igra od za\xc4\x8detka do konca tekme ter odli\xc4\x8dno vklju\xc4\x8devanje v napadalne akcije, kjer je s svojimi podajami na desno krilo ustvarjal prilo\xc5\xbenosti za napadalce. Odli\xc4\x8dno se je ujel z Davidom Beckhamom in Portugalcem Christianom Ronaldom (ki sta od\xc5\xa1la v Real Madrid) in ostalimi igralci na desnem krilu.'